ISIS में शामिल होने गए मजीद ने उगला सच, बताया-खास मकसद से आया है भारत

मुंबई. चार दोस्तों के साथ भागकर आतंकी संगठन आईएसआईएस में शामिल हुआ आरिफ मजीद अब धीरे-धीरे सच उगलने लगा है। जांच अधिकारियों को आरिफ ने जो ताजा जानकारियां दी हैं, उससे लगता है कि उसकी भारत वापसी एक सोची-समझी रणनीति का हिस्सा है। पूछताछ में पता चला है कि वह शादी करने और आईएसआईएस में शामिल होने के लिए और युवकों को तैयार करने के मकसद से आया है। शुरुआती पूछताछ में आरिफ ने जांच एजेंसियों को बताया था कि उसे गोली लगी थी। सही इलाज नहीं मिल पाने के कारण वह वापस लौटने पर मजबूर हुआ।

साथ ही, उसने बताया था कि जिस तरह का काम उससे कराया जा रहा था, उससे वह खुश नहीं था। लेकिन अब जांच में यह बात सामने आ रही है कि उसकी वापसी का मकसद कुछ और ही है। अब वह स्वीकार कर रहा है कि एक खास मकसद के साथ वह देश वापस लौटा है। आरिफ ने बताया कि 28 नवंबर को उसे चार लोगों ने इस्तांबुल के हवाई अड्डे के पास छोड़ा था। उसे 2 हजार डॉलर भी दिए थे। उसने अपने पिता को फोन कर वापस लौटने की जानकारी दी। आरिफ के पिता ने एनआईए को उसकी वापसी की बात बताई। इसके बाद उसे इस्तांबुल से भारत लाया गया और प्रतिबंधित आतंकी संगठन में शामिल होने के आरोप में गिरफ्तार किया गया।

छह महीने रहा लड़ाई में

आरिफ ने बताया कि उसने आईएसआईएस की तरफ से छह महीने लड़ाई में हिस्सा लिया। मोसूल बांध को कब्जे में लेने के लिए आईएसआईएस ने जो हमला किया था, वह उसमें भी शामिल था। के भैजी और तालअफर तेल शुद्धिकरण संयत्र पर किए गए हमले में भी वह शामिल था। आरिफ ने जांच एजेंसी को बताया कि सीरियाई सेना के दो पूर्व अधिकारी अबू अनास और अबू मरियम भी आईएसआईएस में शामिल हैं।

उसने बताया कि आईएसआईएस में भारतीय मूल के चार ब्रिटिश नागरिक शामिल हैं, लेकिन भारत से उसके और कल्याण के तीन और दोस्तों के अलावा कोई नहीं है। आरिफ ने आईएसआईएस द्वारा बंधक बनाए गए 39 मजदूरों के बारे में कोई जानकारी होने से इनकार किया है।

(इराक भागकर आतंकी संगठन आईएसआईएस में शामिल हुआ आरिफ मजीद - फाइल फोटो)